Freyr

**Freyr Battery** (tidligere **Freyr**) er et amerikansk selskap som har som formål å utvikle og produsere batterier for transport og energisystemer. Koch-familien er en av de store eierne i selskapet. Hovedkontoret lå tidligere i Luxemburg, mens selskapets aksjer er notert på børsen i New York. Generalforsamlingen i Freyr vedtok 15.desember 2023 å flytte hovedkontoret til Delaware, USA.

## Virksomhet i Norge
Freyr hadde planer om å skape 1500 arbeidsplasser i Nordland og bruke norsk vannkraft til å produsere batterier i industriell skala. På grunn av sterke insentiver for å produsere batterier i USA, valgte Freyr etter hvert å flytte produksjonen dit. Per oktober 2025 stod fabrikken som Freyr hadde bygget i Mo i Rana, fortsatt tom.

### Fabrikk i Mo i Rana
Freyr bygget en battericellefabrikk som fungerte som et pilotanlegg i Mo Industripark i Mo i Rana i 2022, med en kapasitet til årlig å produsere batterier med samlet lagringskapasitet på 375 MWh. I juni 2022 startet byggingen av fabrikken «Giga Arctic».

Selskapet anslo at fabrikken ville bruke over 1 TWh strøm årlig, noe som tilsvarte mesteparten av ledig kapasitet i Helgeland. Per mars 2023 var det investert 1 milliard kroner i fabrikken i Mo i Rana. 

Rana kommune anslo i 2022 at etableringen ville kunne gi 3&nbsp;000 nye arbeidsplasser og en befolkningsøkning på om lag 20 prosent i Mo i Rana. I juni 2023 ble antall arbeidsplasser nedjustert til 650. Kommunen forberedte etableringen ved å opprette internasjonal skole og andre tiltak for internasjonal arbeidskraft samt planer for omfattende boligbygging.

I november 2023 ble videre investeringer i batterifabrikken Giga Arctic i Mo i Rana stanset, samtidig som det ble annonsert store kostnadskutt i selskapet. I desember 2023 vedtok aksjonærene etter anbefaling fra styret at hovedkontoret skulle flyttes fra Luxembourg til Delaware, USA. Flyttingen ble begrunnet med tilgang til gunstig finansiering og statlige støtteordninger.

### Støtteordninger

Innovasjon Norge kunngjorde i 2021 at de ga 48 millioner kroner i statsstøtte til etablering av fabrikken. Det statlige ENOVA ga i 2021 142 millioner kroner i tilskudd til pilotanlegget. Eksportfinansiering Norge ga en indikasjon i 2022 om at Freyr kunne få statlig garanti eller lån på 4 milliarder kroner. Freyr har ikke benyttet disse garantiene/lån. Sommeren 2023 ble Freyr plukket ut av EU som aktuell for tilskudd fra EUs innovasjonsfond på rundt 100 millioner euro. Dersom fabrikken i Mo i Rana ikke ble noe av, ville Freyr ikke få tilgang til støtte fra EU.  

I november 2023 kunngjorde selskapet at investeringen i Mo i Rana ville bli stanset. Selskapet mente at støtteordningene i Norge ikke var gode nok sammenlignet med støtten de ville få i USA, knyttet til loven *Inflation Reduction Act*. Investorenes interesse for å investere penger i bygging i batterifabrikker i Norge, var etter innføringen av IRA sterkt redusert, ifølge selskapet selv. Etter at en kvartalsrapport ble offentliggjort i november 2023, falt Freyr Batterys aksjeverdi på børsen med 40 %. Aksjekursen falt 90 % siden toppen. I november 2023 var børsverdien lavere enn selskapets kontantbeholdning, noe som ifølge *Dagens Næringsliv* betød at investorene anså selskapet som verdiløst.

I februar 2023 uttalte daværende konsernsjef Tom Einar Jensen at statsstøtten trolig ikke var tilstrekkelig til å gjøre fabrikken lønnsom sammenlignet med støtteordninger i USA.

Fram til november 2023 var det investert 2,8 milliarder kroner i fabrikken på Mo, uten at det var klart om produksjonen settes i gang. Selskapet ba om 10 milliarder i statlig støtte våren 2023, noe regjeringen sa nei til. Ifølge næringsminister Vestre har staten lagt ut 190 millioner kroner.

### Reaksjoner
I mars 2023 og desember 2023 ble statlig tilskudd og godtgjørelsene tatt opp i Stortinget med spørsmål til næringsminister Jan Christian Vestre. Det ble blant annet stilt spørsmål om hvilke krav staten stilte til selskapet. Frp varslet 15. november 2023 at partiet ville ta opp Freyr-saken i kontrollkomiteen i Stortinget.

Journalisten Anders Magnus mente statsstøtten burde granskes. *[[Dagens Næringsliv]]* mente stansen i prosjektet hadde spart norske skattebetalere for store summer. Professor Lars Sørgård mente det ikke var grunn til å subsidiere batteriproduksjon for å få den til å etablere seg i Norge, og at Freyr bevisst hadde spilt Norge og USA mot hverandre for å få best mulig betingelser. Professor Magne Mogstad mente Freyr-saken viste hvor galt det går når staten driver aktiv næringspolitikk, og sa at støtteordninger som dette belønnet lobbyvirksomhet. Professor Kjetil Storslett uttalte at han ikke så noen grunn til at Norge skulle satse på batteriproduksjon.

### Ledelse og godtgjørelser
I 2023 ble det kjent at styremedlemmene i selskapet ble tildelt 60 millioner kroner i godtgjørelse i form av honorarer og aksjeopsjoner for 2022. Blant annet fikk Olaug Svarva 147.500 amerikanske dollar (omlag 1,5 millioner kroner) i honorar samt opsjoner, til sammen 5,3 millioner kroner. Verdien av opsjonene er avhengig av aksjekursen. Konsernsjef Tom Einar Jensen fikk 27 millioner norske kroner i godtgjørelse 2021 hvorav av bonuser (knyttet til børsnotering blant annet) utgjorde størstedelen; i 2022 mottok han 6,3 millioner kroner i grunnlønn. De samlede honoraret til styremedlemmene ligger i 2023 på rundt 30 millioner kroner i henhold til vedtak på generalforsamlingen. Ifølge NRKs gjennomgang var styrehonorarene i 2022 høyere enn for tilsvarende verv i de amerikanske selskapene Apple, Microsoft og Alphabet.

Konsulentfirmaet Metier, der Halvard Kilde var sjef, hadde hatt oppdrag på 100 millioner kroner for Freyr, der Halvard Kildes bror Einar Kilde var konserndirektør for prosjekter. I 2021 fikk selskapet hjelp av Pareto Securities til å skaffe finansiering; arbeidet ble utført av partner i Pareto, Andreas Aamodt Kilde, som var sønn av Einar Kilde. Svannah Kilde, Andreas Aamodt Kildes kone, ble ansatt i Freyr i 2021. Einar Kilde hadde skattemessig inntekt på 35 millioner kroner i 2022. En stor del av inntekten skriver seg fra salg av aksjer i Freyr da kursen var på topp høsten 2022. Einar Kilde kjøpte aksjene som tidlig investor i 2018–2019, mens han var konserndirektør i Bane Nor. 

Torstein Dale Sjøtveit, gründer og tidligere styreleder, solgte aksjer for 9 millioner kroner dagen før kvartalsrapporten som utløste stort kursfall. Sjøtveit hadde eid aksjer gjennom sitt investeringsselskap ATS, og regnskapene for ATS viste at alle aksjer ble solgt før utgangen av 2023. ATS hadde finansinntekter på 216 millioner kroner i 2023 og Sjøtveit med familie tok ut 200 millioner kroner i utbytte i 2022 og 2023. Sjøtveit gikk av som styreleder i august 2023, samtidig sluttet Tom Einar Jensen som konsernsjef og ble styreleder, og Birger Steen ble ansatt som konsernsjef. Ifølge *[[Finansavisen]]* hadde mange av lederne i selskapet avtaler om 1,5 årslønn utbetalt i sluttpakke dersom de sluttet. Da Jensen ble styreleder inngikk han avtale om konsulentoppdrag for Freyr på rundt 4 millioner kroner årlig.

I juni 2024 kom Jensen tilbake som daglig leder samtidig som Steen gikk, og Daniel Barcelo tok over etter Jensen som styreleder.

## Referanser